A Tanács határozata

(1998. június 8.)

az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodásnak az Európai Közösség részéről való megerősítéséről

(98/414/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére a 228. cikke (3) bekezdésének első albekezdésével együtt,

tekintettel a Bizottság javaslatára [1],

tekintettel az Európai Parlament véleményére [2],

mivel – a tengeri halászat kérdésében – a Közösség illetékes abban, hogy elfogadja a halászati erőforrások védelmére és kezelésére vonatkozó intézkedéseket és hogy külső kezdeményezésekben vegyen részt más országokkal vagy nemzetközi szervezetekkel;

mivel a Közösség aláírta az Egyesült Nemzetek tengerjogi egyezményét, amely a parti államokat és a nyílt tengeri halászatot folytató államokat arra kötelezi, hogy működjenek együtt a kizárólagos gazdasági övezeteken túlnyúló halállományok és a hosszú távon vándorló halállományok védelmében és kezelésében;

mivel a Közösség részt vett a kizárólagos gazdasági övezeteken túlnyúló halállományokra és a hosszú távon vándorló halállományokra vonatkozóan az Egyesült Nemzetek konferenciájának keretén belül folytatott nemzetközi tárgyalásokon, amelyek a megállapodás elfogadásával zárultak, és mivel a Közösség 1996. június 27-én aláírta a megállapodást;

mivel a megállapodás célja a kizárólagos gazdasági övezeteken túlnyúló halállományok és a hosszú távon vándorló halállományok hosszú távú védelmének és fenntartható hasznosításának biztosítása oly módon, hogy – többek között – rendelkezik a nemzetközi halászati szervezetek és az ilyen állományok tekintetében való nemzetközi együttműködés megerősítéséről;

mivel ezen állományokat a Közösség halászai halásszák és mivel a Közösségnek érdeke, hogy hatékony szerepet játsszon azokban a regionális halászati szervezetekben, amelyek a megállapodás végrehajtásáért felelősek lesznek;

mivel – 1. cikkének (2) bekezdése, valamint 38. és 47. cikke értelmében – a megállapodás nyitott az Európai Közösség általi megerősítésre, a tengerjogi egyezmény IX. mellékletével összhangban;

mivel a megállapodás hatálya alá tartozó területeken a Közösség és annak tagállamai hatáskörrel rendelkeznek; mivel ezért szükség van arra, hogy a Közösség és annak tagállamai egyidejűleg váljanak szerződő felekké annak érdekében, hogy együtt teljesítsék a megállapodásban előírt kötelezettségeket és hogy együtt gyakorolják a megállapodás által a megosztott hatáskör esetére biztosított jogokat, garantálandó a megállapodás egységes alkalmazását a közös halászati politika tekintetében,

A KÖVETKEZŐKÉPPEN HATÁROZOTT:

1. cikk

Az Egyesült Nemzetek 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodás az Európai Közösség nevében megerősítésre kerül.

A megállapodás szövegét e határozat A. melléklete tartalmazza.

2. cikk

(1) A Tanács elnöke az Európai Közösség nevében letétbe helyezi az e határozat B. melléklete szerinti megerősítő okiratot és hatásköri nyilatkozatot, az e határozat C. melléklete szerinti értelmező nyilatkozatokkal együtt az Egyesült Nemzetek főtitkáránál, a megállapodás 38., 47. és 49. cikkével összhangban.

(2) A megerősítő okiratot az összes tagállam megerősítő okiratával egyidejűleg helyezik letétbe. Ezzel egy időben a tagállamok megerősítik a Közösség által a megállapodás megerősítésére vonatkozóan tett nyilatkozatokat.

3. cikk

Ha a Közösség a megállapodás szerinti vitarendezési eljárást kezdeményez, akkor képviseletét a Bizottság látja el. Mielőtt bármilyen intézkedést foganatosítana, a Bizottság konzultál a tagállamokkal, figyelembe véve a kötelező eljárási határidőket.

Kelt Luxembourgban, 1998. június 8-án.

a Tanács részéről

az elnök

J. Cunningham

[1] HL C 367., 1996.12.5., 24. o.

[2] HL C 167., 1997.6.2., 126. o.

--------------------------------------------------